ክልሉ በዓሉን ለማክበር ዝግጅት ማጠናቀቁን አስታወቀ
በሐረሪ ክልል ለሚካሄደው 11ኛው የብሔሮች፣ ብሔረሰቦችና ህዝቦች ቀን በዓል አስፈላጊው  ዝግጅት መጠናቀቁን  የክልሉ የመንግስት ኮሙኒኬሽን ጉዳዮች ጽሕፈት ቤት አስታወቀ ፡፡የጽሕፈት ቤቱ ኃላፊ አቶ እስክንድር አብዱራሕማን ዛሬ ለዋልታ ኢንፎርሜሽን ማዕከል እንደገለጹት የዝግጅቱ አንድ አካል የሆነው 40 ሺሕ  ህዝብ የሚያስተናግድ  ዘመናዊ ስታድየም ግንባታ የመጀመሪያ  ምዕራፍ  ተጠናቋል፡፡ ለግንባታው 642 ሚሊየን ብር ወጪ ተደርጓል።የስታዲየሙ ሥራ ተቋራጭ ከበዓሉ አዘጋጅ ኮሚቴ ጋር ዛሬ ርክክብ ይፈጽማል ተብሎ ይጠበቃል፡፡የክልሉ መንግስት በመደበው 1 ነጥብ 8 ቢሊየን ብር በሶስት ምዕራፎች እየተገነባ የሚገኘው ዘመናዊ ስታድየም አጠቃላይ ግንባታ 65 በመቶ መድረሱን አቶ እስክንድር ገልጸዋል፡፡አቶ እስክንድር እንዳሉት አዘጋጅ  ኮሚቴው ለእንግዶች ማረፊያ በከተማው የሚገኙ ሆቴሎችና የመንግስት ተቋማት ተደልድለዋል፡፡ ከተማውን የማስዋብና የማሸብረቅ ስራም ተጠናቋል፡፡በዓሉን ለማክበር ከመላ ሀገሪቱ የሚመጡ ከ3 ሺሕ በላይ እንግዶችና ከፍተኛ የመንግስት ባለስልጣናትን ለመቀበል ዝግጅት መጠናቀቁን አቶ እስክንድር  አስታውቀዋል፡፡ህዳር 29 ቀን የሚከበረው የብሔሮች፣ ብሔረሰቦችና ህዝቦች ቀን “ህገ መንግስታችን ለዲሞክራሲያዊ አንድነታችንና ለህዳሴያችን!” በሚል መሪ ቃል ይከበራል፡፡